2. ปัจจัยความเสี่ยง

บริษัท ไทยออยล์ จำกัด (มหาชน) ได้ดำเนินการบริหารความเสี่ยงองค์กร (Enterprise Risk
Management: ERM) อย่างต่อเนื่องครอบคลุมทุกกิจการในเครือเพื่อความเป็นมาตรฐานเดียวกัน
และได้ปรับโครงสร้างการบริหารความเสี่ยงเพื่อสอดคล้องกับการขยายธุรกิจ
สร้างการเจริญเติบโตของเครือไทยออยล์
โดยคณะกรรมการบริษัทไทยออยล์ได้อนุมัติแต่งตั้งคณะกรรมการบริหารความเสี่ยง (Risk
Management Committee: RMC) เพื่อช่วยกำกับดูแล
สนับสนุนและพัฒนาการบริหารความเสี่ยงในองค์กรทุกระดับอย่างมีประสิทธิภาพจนเกิดเป็นวัฒนธรรมองค์กรเพิ่มเติมจากการขับเคลื่อนของคณะกรรมการขับเคลื่อนงานบริหารความเสี่ยง
(Risk Management Steering Committee - RMSC)
ซึ่งประกอบด้วยคณะผู้บริหารระดับสูงของเครือไทยออยล์และคณะกรรมการบริหารความเสี่ยงเฉพาะด้าน
(RMC-Discipline) ทั้ง 5 ชุดประกอบด้วย คณะกรรมการด้านการพาณิชย์ (Commercial)
ด้านการการผลิต (Operations) ด้านธุรกิจ (Business) ด้านการเงิน (Finance)
และด้านบริหารองค์กร (Corporate)
สร้างความพร้อมในการดำเนินธุรกิจภายใต้สถานการณ์ที่มีการเปลี่ยนแปลงได้อย่างมีประสิทธิภาพและเพื่อให้มาตรฐานในการบริหารความเสี่ยงเทียบเท่ากับบริษัทชั้นนำและมุ่งเน้นหลักการกำกับดูแลกิจการที่ดี
(Corporate Governance) ในปีนี้

นอกจากนี้ บริษัทไทยออยล์ได้พิจารณาจัดทำโครงการบริหารความต่อเนื่องทางธุรกิจ (Business
Continuity Management – BCM) เพื่อยกระดับการบริหารความต่อเนื่องทางธุรกิจ
และมีการเตรียมพร้อมหากเกิดเหตุการณ์วิกฤต ซึ่งในปัจจุบันมีแนวโน้มที่รุนแรงมากขึ้น
ซึ่งจะสร้างความมั่นใจให้กับบริษัทฯ
ผู้ถือหุ้นและผู้มีส่วนได้ส่วนเสียในการรับสถานการณ์ร้ายแรงได้เหมาะสมและสามารถดำเนินธุรกิจบรรลุตามเป้าหมาย

ทั้งนี้ การบริหารความเสี่ยงขององค์กรยังคงศึกษา ติดตาม
และวางแผนเพื่อรับผลกระทบจากปัจจัยความเสี่ยงในทุก กิจกรรมของบริษัทไทยออยล์
สําหรับข้อมูลปัจจัยความเสี่ยงที่อ้างอิงถึงรัฐบาลหรือขอมูลเศรษฐกิจของประเทศไทยในภาพรวมขอมูลดังกลาวไดมาจาก
ขอมูลที่เปิดเผยโดยแหลงข้อมูลอื่นๆ โดยบริษัทฯ มิไดตรวจทานข้อมูลดังกล่าว
ดังนั้นในการลงทุนผูลงทุนจึงควรพิจารณาอยางรอบคอบ โดยปัจจัยความเสี่ยงหลักๆ
สามารถสรุปความเสี่ยงที่สำคัญได้ดังนี้

ผลการบริหารจัดการความเสี่ยงอาจสรุปได้ดังนี้

ความเสี่ยงสำคัญขององค์กรและมาตรการบริหารความเสี่ยงที่ได้นำเสนอคณะกรรมการบริษัทไทยออยล์พิจารณา
จำนวน 12 ความเสี่ยงมี ปัจจัยเสี่ยง (Risk Factor) ทั้งที่เกิดขึ้นจากภายนอกและภายในบริษัทฯ
ดังนี้

-   ปัจจัยเสี่ยงจากภายนอก (External Factor)
    ยังคงเป็นเรื่องสภาวเศรษฐกิจโลกตกต่ำทั้งจากประเทศในทวีปยุโรปและการปรับโครงสร้างทางการเงินของประเทศสหรัฐอเมริกา
    ส่งผลต่อราคาน้ำมันในตลาด รวมทั้งการสร้างมาตรการป้องกันภัยธรรมชาติ
    ทั้งน้ำแล้งและน้ำท่วมที่ส่งผลกระทบต่อสิ่งแวดล้อมและชีวิตความเป็นอยู่ รวมถึง
    เทคโนโลยียานยนต์และการใช้พลังงานซึ่งมีผลต่อความต้องการใช้น้ำมันในประเทศต่างๆ

-   ปัจจัยเสี่ยงจากภายใน (Internal Factor) ได้แก่
    การปรับเปลี่ยนนโยบายและแผนการขยายธุรกิจของบริษัทฯ เพื่อการเจริญเติบโต
    รวมทั้งการดำเนินงานตามนโยบายของรัฐและการเปลี่ยนแปลงทางการเมือง ทั้งนี้ บริษัทฯ
    ยังคงมีผลกระทบทางด้านการพนักงานที่มีความรู้
    ความสามารถเพื่อรองรับการขยายธุรกิจตามแผนอย่างมีประสิทธิภาพ

ความเสี่ยงระดับองค์กรและมาตรการหรือแผนการจัดการความเสี่ยง

บริษัทไทยออยล์ได้ดำเนินการบริหารความเสี่ยงอย่างต่อเนื่องตามแผนเพื่อให้สอดคล้องกับการดำเนินธุรกิจรวมทั้งได้กำหนดหลักเกณฑ์การคัดเลือกความเสี่ยงจากด้านต่างๆ
ของเครือไทยออยล์มาเป็นความเสี่ยงสำคัญในระดับองค์กรของเครือไทยออยล์ จำนวน 13
ความเสี่ยงพร้อมทั้งกำหนดมาตรการหรือแผนงานเพื่อป้องกันหรือลดผลกระทบจากความเสี่ยงดังกล่าวเพื่อให้การดำเนินงานบรรลุผลตามเป้าหมายขององค์กร
ดังนี้

ความเสี่ยงทางด้านกลยุทธ์ (Strategic Risk)

1.  ความเสี่ยงจากการเปลี่ยนแปลงนโยบายรัฐบาล ระเบียบ ข้อบังคับ และกฎหมายต่างๆ
    ที่เกี่ยวข้องกับบริษัทฯ(Government Policy/ Law & Regulations)

เนื่องจากนโยบายทางด้านพลังงานของประเทศ
มีการเปลี่ยนแปลงไปตามนโยบายและการบริหารงานของรัฐบาลในแต่ละยุค
โดยการเปลี่ยนแปลงนโยบายด้านพลังงาน รวมถึงการออกกฎระเบียบ ข้อบังคับ อาทิเช่น
นโยบายด้านพลังงานทดแทน อาจจะส่งผลกระทบต่อการดำเนินธุรกิจ การลงทุน
และการขยายกิจการของเครือไทยออยล์ ไทยออยล์ได้บริหารจัดการความเสี่ยงนี้
โดยวิเคราะห์นโยบายด้านเศรษฐกิจของรัฐบาลและผลกระทบต่อบริษัทฯ
และมีการวางแผนรองรับการเปลี่ยนแปลงดังกล่าว โดยให้ความร่วมมือกับหน่วยงานของรัฐ
รวมทั้งการให้ความร่วมมือเข้าประชุมและสัมมนาร่วมกับหน่วยงานราชการเพื่อให้ข้อมูล นอกจากนี้
ยังได้วางแผนร่วมกับสภาอุตสาหกรรมแห่งประเทศไทยเพื่อติดตามความเคลื่อนไหวอย่างใกล้ชิด

2.  ความเสี่ยงจากภาวะอุตสาหกรรม
    ตลอดจนความสามารถขององค์กรในการบริหารกลยุทธ์ทางธุรกิจให้บรรลุผล(Industry Risk
    & Strategic Execution)

เนื่องธุรกิจส่วนใหญ่ของเครือไทยออยล์อยู่ในอุตสาหกรรมที่มีลักษณะเป็น Commodity
ตลอดจนผันผวนตามปัจจัยภายนอกและวัฐจักรของธุรกิจ
จึงอาจทำให้ความสามารถในการสร้างรายได้
และผลประกอบการปรับตัวไปตามสภาวะอุตสาหกรรมในแต่ละขณะ ดังนั้น
เครือไทยออยล์จึงได้วางแผนกลยุทธ์ทั้งระยะสั้นและระยะยาวโดยใช้ข้อมูลจากการวิเคราะห์สถานการณ์เศรษฐกิจของประเทศต่างๆ
ทั้งในยุโรป และสหรัฐอเมริกา เพื่อให้ได้แผนกลยุทธ์ที่สอดคล้องกับวิสัยทัศน์ขององค์กร
โดยไทยออยล์ได้ศึกษาโครงการลงทุนในการกลั่นและธุรกิจปิโตรเคมี
ในโครงการลงทุนเพื่อเพิ่มมูลค่าผลิตภัณฑ์ ซึ่งมีมูลค่าโครงการไม่สูง
แต่ผลิตสินค้าเป็นที่ต้องการของตลาด เช่น กลยุทธ์ Downstream Aromatic และ Lube
Specialty ทั้งนี้ ไทยออยล์มีแผนกลยุทธ์หาโอกาสทางธุรกิจใหม่ และ Step out Strategy
ทั้งในด้านผลิตภัณฑ์ การดำเนินธุรกิจ และการพัฒนาธุรกิจและลงทุนในต่างประเทศ
เพื่อรองรับโอกาสทางธุรกิจก่อนการรวมตัวของประชาคมเศรษฐกิจอาเซียน (AEC)

นอกจากนี้ ในด้านการบริหารงานให้เกิดมูลค่าเพิ่มสูงสุด ไทยออยล์ดำเนินการจัดประชุม
Operational Excellence และใช้ Gap Improvement จาก Solomon Benchmarking
Exercise
เพื่อเพิ่มความสามารถในการแข่งขันของการผลิตรวมทั้งการพัฒนาระบบและเครื่องมือด้านการลงทุนและการบริหารความเสี่ยงใหม่มาใช้
เช่น Scenario Planning นอกจากนี้ ได้มีการจัดประชุม Strategic Thinking Session
(STS) เพื่อวางแผนกลยุทธ์ของเครือไทยออยล์ให้สอดคล้องกับทิศทางกลยุทธ์ของกลุ่มปตท.

3.  การลงทุนซื้อและควบรวมกิจการ (M&A Risk - Pre & Post Transaction)

เนื่องจากการลงทุนซื้อและควบรวมกิจการ (M&A)
เป็นหนึ่งในกลยุทธ์ในการขยายงานของเครือไทยออยล์ ดังนั้น
ความเสี่ยงที่เกี่ยวข้องกับการดำเนินการดังกล่าวทั้งในช่วงก่อนและหลังการลงทุนซื้อและควบรวมกิจการก็เป็นความเสี่ยงของธุรกิจได้
ดังนั้น
ไทยออยล์จึงได้มีการจัดระบบการบริหารจัดการความเสี่ยงก่อนการเข้าและหลังการดำเนินการ
โดยมุ่งเน้นการบริหารงานเพื่อให้เกิด Synergy ระหว่างกลุ่ม
มีการวางแผนทางด้านทรัพยากรและการพัฒนาศักยภาพของพนักงาน
รวมทั้งการจัดโครงสร้างให้สอดคล้องกับทิศทางธุรกิจในอนาคต ซึ่งไทยออยล์ได้จัดตั้ง Growth
Steering Committee เพื่อพิจารณากลั่นกรอง และตัดสินใจในการลงทุนที่จะซื้อกิจการ
หรือการควบรวมกิจการ เพื่อให้เป็นไปตามเป้าหมายขององค์กร นอกจากนี้
ไทยออยล์ยังได้มีการประสานความร่วมมือในการลงทุน
และการแลกเปลี่ยนข้อมูลกันภายในเครือไทยออยล์ด้วย

4.  การเปลี่ยนแปลงของเทคโนโลยี (Technology Change)

เนื่องจากเทคโนโลยีเป็นสิ่งที่มีการพัฒนาและเปลี่ยนแปลงอย่างต่อเนื่อง
และอาจส่งผลกระทบต่อลักษณะและความต้องการใช้งานของผู้บริโภคในอนาคต
ไทยออยล์จึงมีการติดตามการเปลี่ยนแปลงดังกล่าวอย่างใกล้ชิด
โดยร่วมมือกับสถาบันวิจัยภายนอกและสถาบันการศึกษา เพื่อศึกษาค้นคว้าและพัฒนาผลิตภัณฑ์
รวมทั้งเทคโนโลยีใหม่ๆ นอกจากนี้ ไทยออยล์มีนโยบายกระจายความเสี่ยงด้านการลงทุน
โดยผ่านการวิเคราะห์ความเหมาะสมภายใต้ Scenario ต่างๆ
เพื่อให้ไทยออยล์สามารถลงทุนและรองรับสถานการณ์ในอนาคตได้อย่างเหมาะสม

ความเสี่ยงทางด้านตลาด (Marketing Risk)

5.  ความผันผวนของราคาน้ำมันในตลาดโลก (Oil Price Fluctuate & Margin
    Decrease)

ไทยออยล์ได้เพิ่มความสามารถในการติดตามข้อมูล และวิเคราะห์สถานการณ์ต่างๆ
โดยเฉพาะในเรื่องของราคาและตลาดน้ำมันของโลกซึ่งเป็นตัวแปรที่สำคัญ
เพื่อกำหนดกลยุทธ์และมาตรการทางการตลาด รวมทั้งวางแผนการขาย
และการบริหารสินค้าคงคลังอย่างมีประสิทธิภาพ นอกจากนี้
ไทยออยล์ได้ดำเนินการปรับกลยุทธ์การบริหารความเสี่ยงด้านราคา (Oil Hedging)
ในเชิงรุกมากขึ้น ทั้งในด้านการป้องกันความเสี่ยงจากส่วนต่างราคา (Crack Spread)
และความเสี่ยงของราคาน้ำมันและสินค้าคงเหลือ (Stock Loss)
เพื่อลดผลกระทบจากความเสี่ยงดังกล่าวให้มากที่สุด
ทำให้ไทยออยล์สามารถรักษากำไรขั้นต้นรวมของกลุ่ม (Gross Integrated Margins: GIM)
ได้ตามเป้าหมาย

6.  ความต้องการใช้น้ำมันปรับตัวลดลง (Domestic Demand Decrease)

เนื่องจากสภาวเศรษฐกิจที่มีความผันผวนได้ส่งผลกระทบต่ออุปทานหรือความต้องการผลิตภัณฑ์ของลูกค้าลดลง
ไทยออยล์จึงกำหนดกลยุทธ์ในการขยายตลาดเพิ่มมากขึ้น
รวมทั้งการจัดหาลูกค้ารายใหม่ในภูมิภาคใกล้เคียง เช่น ตลาดในอินโดจีน
และเพิ่มความพึงพอใจของลูกค้าทั้งในและต่างประเทศ โดยมีการลงทุนขยาย Distribution
Facilities ต่างๆ
ในการเพิ่มความสะดวกและความคล่องตัวทางการขายผลิตภัณฑ์ในแต่ละชนิดให้กับลูกค้า
และเร่งพัฒนาผลิตภัณฑ์จนกระทั่งปัจจุบันได้มาตรฐานยูโร 4 ทุกผลิตภัณฑ์ เป็นรายแรกของประเทศ
นอกจากนี้ ยังได้พัฒนาระบบและ Facilities เพื่อรองรับการส่งออกน้ำมันปิโตรเลียม
สารอะโรมาติกส์ น้ำมันหล่อลื่นพื้นฐาน และสารทำละลาย รวมทั้งประสานงานกับกลุ่มโรงกลั่นอื่นๆ
เพื่อบริหารผลิตภัณฑ์ส่วนเกิน (Surplus Management)

7.  ความเสี่ยงจากการจัดหาวัตถุดิบ (Feedstock Interruption)

จากการที่ปริมาณน้ำมันดิบของกลุ่มประเทศผู้ส่งออกน้ำมันดิบ (โอเปค)
ที่นำออกสู่ตลาดยังคงมีปริมาณจำกัด ดังนั้น ไทยออยล์จึงต้องเฝ้าระวัง
และวางแผนป้องกันผลกระทบจากความเสี่ยงดังกล่าว โดยการศึกษาและค้นหาแหล่งน้ำมันดิบใหม่ๆ
รวมทั้งวัตถุดิบของบริษัทในเครือด้วย นอกจากนี้ ยังมีความร่วมมือกันของบริษัทในกลุ่ม ปตท.
(Synergy among PTT Group via OIM meeting)
ในเรื่องของการวางแผนจัดหาและจัดการให้มีน้ำมันดิบเพียงพอในราคาที่เหมาะสม ทั้งนี้
ไทยออยล์ได้เร่งโครงการสร้างถังเก็บน้ำมันดิบเพิ่มเติม และดำเนินการโครงการ HVU-4
เพื่อแก้ปัญหาการขาดแคลน Long Residue ที่เป็นวัตถุดิบของ บมจ.ไทยลู้บเบส

ความเสี่ยงด้านการเงิน (Financial Risk)

8.  ความเสี่ยงจากการจัดหาเงินทุนและต้นทุนทางการเงินสำหรับการดำเนินงานตามแผนความต้องการใช้เงิน

เนื่องจากปัญหาวิกฤติหนี้ของประเทศในทวีปยุโรป และภาวะเศรษฐกิจชะลอตัวในสหรัฐอเมริกา
อาจส่งผลกระทบต่อแผนการลงทุนและแผนการจัดหาเงินทุน ดังนั้น
เพื่อให้เครือไทยออยล์เติบโตในอนาคตอย่างมั่นคง
ไทยออยล์จึงได้กำหนดนโยบายการลงทุนโดยการจัดลำดับความสำคัญของโครงการลงทุน การกำหนดโครงสร้างเงินลงทุนตามความเหมาะสมของโครงการ 
การติดตามความเคลื่อนไหวของตลาดเงินและตลาดทุนอย่างใกล้ชิด
และพิจารณาเพิ่มทางเลือกในการจัดหาเงินทุนในรูปแบบ
วิธีการที่หลากหลาย การวางแผนการเงินล่วงหน้าเพื่อจ่ายชำระคืนเงินกู้ที่ครบกำหนด
การเตรียมจัดหาเงินทุนให้เพียงพอและทันเวลาตามความต้องการใช้เงินและเหมาะสมกับภาวะตลาด ตลอดจนการใช้เครื่องมือทางการเงิน
(Derivatives) ปรับโครงสร้างหนี้ในส่วนสกลุเงิน และ/หรือ อัตราดอกเบี้ย
ให้มีต้นทุนทางการเงินและความเสี่ยงในระดับที่เหมาะสม
นอกจากนี้ ด้วยความร่วมมือทางการเงินในกลุ่ม ปตท. อย่างต่อเนื่อง
ทำให้ไทยออยล์มีความเชื่อมั่นว่าจะสามารถจัดหาเงินทุนตามแผนได้อย่างเพียงพอ
ด้วยต้นทุนทางการเงินที่เหมาะสม

9.  ความเสี่ยงจากความผันผวนของค่าเงินบาท

ความผันผวนของค่าเงินบาทต่อเงินเหรียญสหรัฐฯ มีผลกระทบต่อผลการดำเนินงานของไทยออยล์
แม้ต้นทุนการผลิตส่วนใหญ่เกิดจากการนำเข้าน้ำมันดิบ
หรือวัตถุดิบที่ต้องจ่ายชำระเป็นเงินเหรียญสหรัฐฯ ในขณะที่รายได้จากการขายผลิตภัณฑ์ปิโตรเลียม
และปิโตรเคมีอ้างอิงราคาตลาดโลก ซึ่งกำหนดราคาขายเป็นเหรียญสหรัฐฯ อย่างไรก็ตาม
ผลการเปลี่ยนแปลงค่าเงินบาทยังอาจส่งผลกระทบต่อกำไรได้ในระดับหนึ่ง
เนื่องจากเกิดความแตกต่างเรื่องระยะเวลาของต้นทุนและรายได้
 เพื่อเพิ่มประสิทธิภาพในการบริหารความเสี่ยงลดผลกระทบจากความผันผวนของค่าเงินบาทดังกล่าว
ไทยออยล์พิจารณาจัดโครงสร้างหนี้ของเครือไทยออยล์ให้มีสัดส่วนเงินสกุลเหรียญสหรัฐฯ
อยู่ในระดับที่เหมาะสมกับโครงสร้างรายได้ (Natural Hedge)
ตลอดจนทำรายการซื้อ-ขายเงินตราต่างประเทศล่วงหน้าสำหรับธุรกรรมการค้า
การเบิกเงินกู้และการชำระคืนเงินกู้ให้เหมาะสมกับภาระรับ-จ่ายจริง (Forward Contracts)

ความเสี่ยงด้านการผลิต (Operations Risk)

10. ธุรกิจหยุดชะงัก (Operation Disruption)

ไทยออยล์ได้มีการวางแผนป้องกันและมีมาตรการเตรียมพร้อมของกระบวนการผลิตโดยการวางแผนการตรวจสอบ
และจัดทำแผนงานสำหรับการดูแลซ่อมบำรุงรักษา (Preventive Maintenance)
สำหรับเครื่องจักรอุปกรณ์ โดยเฉพาะเครื่องจักรอุปกรณ์ที่สำคัญ (Vital Equipment)
เพื่อลดการหยุดผลิตโดยไม่ได้วางแผน (Unplanned Shutdown) และเพิ่ม Reliability
ของโรงกลั่น ในส่วนของมาตรการรองรับผลกระทบจากภัยธรรมชาติที่ปัจจุบันมีความรุนแรงมากขึ้น
โดยเฉพาะอุทกภัย และมาตรการรักษาสิ่งแวดล้อม เพื่อป้องกันผลกระทบจากกระบวนการผลิตสู่ชุมชน
ไทยออยล์ได้กำหนดมาตรการและฝึกซ้อมตามแผนการบริหารความต่อเนื่องทางธุรกิจ (Business
Continuity Management: BCM) ซึ่งครอบคลุมด้านการจัดหา การขาย การเงิน ประกันภัย
รวมทั้งระบบสารสนเทศต่างๆ ทั้งหมดของไทยออยล์
รวมทั้งการทำประกันภัยแบบประกันความสูญเสียจากการหยุดชะงักของธุรกิจ Business
Interruption นอกจากนี้
ไทยออยล์ได้มีการประสานงานและสร้างความร่วมมือกับหน่วยงานราชการรวมทั้งเชื่อมโยงแผนฉุกเฉินของเครือไทยออยล์กับแผนของจังหวัดเพื่อรองรับหากเกิดสถานการณ์ฉุกเฉิน

ความเสี่ยงด้านบริหารองค์กร (Corporate Risk)

11. จำนวนพนักงานที่มีความรู้
    ความสามารถและประสบการณ์ไม่เพียงพอไม่เพียงพอต่อการรองรับการดำเนินธุรกิจในปัจจุบันและอนาคต
    (Human Resource Capability)

ไทยออยล์ได้กำหนดแผนกลยุทธ์ทั้งระยะสั้นและระยะยาวเพื่อสร้างความเจริญเติบโตในอนาคต
โดยปัจจัยสำคัญที่จะช่วยให้สามารถบรรลุได้ตามเป้าหมายที่กำหนดไว้ ก็คือ
บุคลากรที่มีความรู้และประสบการณ์ ในธุรกิจการกลั่นและปิโตรเคมี เพื่อรองรับการขยายธุรกิจ
และทดแทนบุคคลากรที่เกษียณอายุ ดังนั้น ไทยออยล์จึงมีกระบวนการกำหนดกลยุทธ์ (Strategy
Map) และจัดทำแผนกลยุทธ์ระยะยาว (Master Plan 10 ปี) รวมทั้งการสร้างระบบ Career
Model และจัดทำแผนพัฒนาอาชีพและแผนพัฒนารายบุคคล (Individual Career Plan and
Individual Development Plan) และพัฒนาระบบการบริหารจัดการผลงาน (Performance
Management System: PMS) มีการจัดทำการวิเคราะห์ Manpower Forecast สำหรับปี
2554 - 2555 รวมทั้งกำหนด Succession Plan เพื่อรองรับตำแหน่งผู้บริหารในอนาคต
มีการทบทวน Critical Positions และ Successor Pool ให้สอดคล้องกับความต้องการ
รวมทั้งการจัดตั้งคณะทำงาน Manpower & Enablement Strategy
เพื่อบูรณาการทิศทางและกลยุทธ์ทางธุรกิจและอัตรากำลังของเครือไทยออยล์อย่างสม่ำเสมอ

12. การชุมนุมประท้วง (Community/Public Pressure)

การชุมนุมประท้วงนอกจากกระทบต่อการผลิตและการจำหน่ายผลิตภัณฑ์ให้ลูกค้าตามสัญญาแล้ว
ยังส่งผลต่อชื่อเสียงและความเชื่อถือของผู้ถือหุ้นและสังคมที่มีต่อไทยออยล์ ดังนั้น
ไทยออยล์จึงให้ความสำคัญในการสร้างความสัมพันธ์อันดีกับชุมชน
โครงการด้านความรับผิดชอบต่อสังคมและสิ่งแวดล้อม (CSR)
ซึ่งประกอบด้วยการกำหนดนโยบายชุมชนสัมพันธ์เชิงรุกโดยใช้แนวทาง 3 ประสาน (ชุมชน
หน่วยราชการ และบริษัท) และจัดตั้งศูนย์การเรียนรู้เครือไทยออยล์เพื่อชุมชน จัดกิจกรรมต่างๆ
ให้แก่ชุมชนเป็นสื่อกลางในการสร้างความสัมพันธ์อันดี และพัฒนา 11 ชุมชนใกล้เคียงโรงกลั่น
ทั้งยังรับฟังปัญหาจากชุมชน เพื่อหาทางป้องกันล่วงหน้า
และมีการสร้างเครือข่ายพัฒนาชุมชนระดับประเทศ
รวมทั้งการใช้ความเก่งและประสบการณ์ด้านพลังงานในมูลนิธิพลังงานเพื่อสังคมร่วมกับ UNDP
นอกจากนี้
ไทยออยล์ได้กำหนดนโยบายและวิธีปฏิบัติทางด้านการรักษาความมั่นคงและความปลอดภัยของเครือไทยออยล์อย่างเข้มงวด
มีการฝึกเพื่อเตรียมพร้อมหากเกิดสถานการณ์ฉุกเฉินร่วมกับหน่วยราชการและทหารอย่างต่อเนื่อง
และดำเนินการแผนการบริหารความต่อเนื่องทางธุรกิจ (Business Continuity Management:
BCM)
เพื่อวิเคราะห์ผลกระทบทางธุรกิจและวางแผนบริหารความเสี่ยงทางธุรกิจให้ครบทุกกิจกรรมสำคัญเพื่อประโยชน์สูงสุดในการดำเนินธุรกิจให้สำเร็จตามเป้าหมาย

จากการที่บริษัทไทยออยล์ดำเนินการบริหารความเสี่ยงภายใต้กรอบและโครงสร้างการบริหารความเสี่ยง
รวมทั้งนโยบายบริหารความเสี่ยงองค์กร
ทำให้มั่นใจได้ว่ากระบวนการบริหารความเสี่ยงของเครือไทยออยล์ดำเนินไปอย่างมีประสิทธิภาพและเป็นไปตามมาตรฐานสากล
สามารถป้องกันและลดผลกระทบจากความเสี่ยงต่างๆ ได้
ซึ่งเป็นกระบวนการที่สำคัญที่จะผลักดันให้องค์กรประสบความสำเร็จก้าวพ้นวิกฤติหรืออุปสรรคต่างๆ
พร้อมทั้งสร้างโอกาสให้องค์กรสามารถดำเนินธุรกิจได้สำเร็จตามเป้าหมายและแผนกลยุทธ์ที่กำหนดไว้และสร้างความมั่นใจให้กับผู้ถือหุ้น